
[bookmark: _GoBack]Асоциация Родители търси мненията на родителите в София за тяхното взаимодействие с учителите
Интернет базирана анкета на Асоциация Родители ще помогне да се подобри сътрудничеството между родители и учители в името на техните деца и ученици 
Асоциация Родители отправя покана към родителите на ученици в софийските училища да попълнят интернет базирана анкета за начина, по който те общуват с учителите. 
Анкетата вече е публикувана и може да бъде попълнена от всеки родител, чието дете учи в софийско училище. Достъпна е на следния интернет адрес: 
http://rdtl.testaweb.info/index.php/778684?lang=bg
Анкетата е част от изследователския проект “ФОКУС – Форум за открита комуникация между училището и семейството“. Проектът се осъществява благодарение на най-голямата социално отговорна инициатива на Lidl България „Ти и Lidl за по-добър живот“, в партньорство с Фондация „Работилница за граждански инициативи“ и Български дарителски форум. 
Целта на анкетата е да се посочат ясно предизвикателствата в общуването между родителите и учителите и възможностите за подобрение на тази връзка. Въз основа на резултатите Асоциация Родители ще изработи практически материали и препоръки с цел подобряване на общуването между родители и учители. 
Ние добре осъзнаваме, че взаимодействието е двустранен процес и мненията и позициите на всички участници в него са от значение. Асоциация Родители разглежда тази анкета като част от изследователски процес, които ще отчете не само мнението на родителите, но, разбира се, и на учителите. 
Анкетата е тествана и отзивите на доброволците, които вече я попълниха, преди да бъде официално публикувана, са, че тя е лесна за попълване, добре организирана и си струва 20-те минути, които са нужни, за да се попълни. 
Асоциация Родители предварително изказва благодарността си към всички родители, които са готови да споделят своето мнение и опит от взаимодействието си с учителите. Техният принос ще играе важна роля при изработването на инструменти за общуване между семейството и училището.

Асоциация Родители е неправителствена организация, създадена през 2001 г. Оттогава насам основната ѝ цел е насърчаването на родителите и подкрепянето им, така че техните деца да могат да се превърнат в най-добрите възрастни, които могат да станат. С реализирането на проекта ФОКУС Асоциация Родители ще надгради многогодишната си работа за подобряване на отношенията между учители, родители и ученици – основните участници в училищната общност.


Настоящият проект се осъществява благодарение на най-голямата социално отговорна инициатива на Lidl България „Ти и Lidl за по-добър живот“, в партньорство с Фондация „Работилница за граждански инициативи“ и Български дарителски форум. 

